Ф.Ф.ФАЗИЛИ

ЙАДУЛЛА САЙАД
ДЕШТЯ “ДЫНЙО ДАРДОН”

Щар гыля шаир ыштя зямоня зояйе. Йяни яв чичи щяхядя, - пидяже дявардяйонку, пидяже омявя ружонку, - бынывыштоян, ыштя жийя зямоня мейарон ясос гятедя. Ве вахт ямя янъях де шаири нывыштяйон ым йаян ъо щадисон щяхядя жыго ростя мялуматон сяйдямон ки, щич тарыхбынывыштон китобонядя щямоня мялуматон пяйдо карде бедяни. Зямоня пидяже дардон, пидяжейян шой-вой шаирон ыштя душися бардедян, дештя нывыштяйон бя зямоня ве сыволон ъявоб дойдян (йаянки, ъявоб дойшон пидя...).
Хяйли вахте Йадулла Сайади щяхядя нывыштем пидя. Явым димбядим щич вахт виндяниме, ячяй шяхси жимони щяхядя ве мялуматым ни. Янъях чяй шеерон щанде бяпешт бовя кардыме ки, аз ым шяхси ве вахте зынедям. Жыго бызын аз щежо деяй и кядя йол бям, чямя шой-войян, дард-сярян, сырейян, бямейян и бя. Нойдям ячяй шякли ыштя мизися, едясдям бяй. Жыго зынедям, бя чямя жийя зямоня хяритя дийя кардям. Чунки чы зямоня щяммя язобон чяй шякылядя нывыштя бян. Щандям чяй шеерон, едясдям бячяй шякли, шяк-шубщям мандяни ки, шаир Й. Сайад чымы ыштяни щяхядя, чямя щяммяй – ъями толышон щяхядя нывыштя, чямя хяльи портрети нывыштя, боямя щяммяй руж бямедя.
Й. Сайад Ланкони Ъили дийядя бя дынйо омя, есятян бы дийядя жийедя, ди мяктябядя рийозийоти тядрис кардя. Ъили ъямат чанядя муряккяб быбуян, чявонядя щич кяс Йадулла щяхядя бевяъя сыхан явотни; явон щяммяй я хыйзони, я нясли щяхядя ве чокя, дылипийя гяпон жяйдян.
Йадулла шеерон щандеядя бячяй Хыдо бызыня, тярбийяйня, тяьвайня инсон бе шяк мандяни. 
Бы нывыштяйядя аз Й. Сайади “дынйо дардон” щяхядя бя ьялям ся шеерон тящлил карде фикядям. Ын дардон ячяй шееронядя бя се хычя ъо бедян:
1. Дынйо ъямийян, йяни “глобал” дардон.  2. Чямя хяльи, ячяй мящоли ийян чямя няня зывони дардон. 3 Шаири “ыштян” дардон. Щандякясон ещтимол ки, ын белги шярти бе бя ся дябяшен. Чунки сярости бывотомон, ым дардон щяммяй шаир боштя шяхси дард зынедя, явони ыштя дардон щисоб кардедя. Чямя мяьсяд ийо тящлили щостон кардейе ки, щандякясон ямяни рощят бя ся дяшун. Яве ямя я дардон бя се выря ъо кардямоне.
Йадулла мудрик шаире. Яв дынйо дардон щяхядя нывыште чаня гон ийян мясулиййятин бе чок бя ся дяшедя. Аз жыго бя ся дяшедям ки, ым проблеми гон бе и тяряфо деяй изощ бябе карде ки, чямя жийя зямонядя дард яня вейе ки, дарди щяхядя нывыште, чокня бябе воте, бы сащядя тожя сыхан воте щар кяси щыня ни. Бызын, шаир ягям бы “дарди дыйо” ся жяй пидяшбу, бяпе йоля сянятко быбу, дештя нывыштяйон щандякясон дыььяти ъялб карде бызыно. Дыминъи тяряфо, ым мевзи гоня мевзийе. Бячяй горя ки, яня зылми-ъяфоядя жийя, дард кяшя инсонон ижян дарди щяхядя бо шер щанде “мяъбур карде” янъях бя нодонон щосон бязне оме.
Бы сябябядян, Йадулла мияллим дынйо дардон бя ьялям сяй бошдяно гыляй йоля пард щисоб кардя, -

Валлащ, чымы дылдя ябыни щич ьям,
Ещаня оваштом ын йоля парди, – вотедя. 

Шаир дынйо дардон щяхядя нывыште бя нав ыштя “умуми принсипон” бямя бяйон кардя. Вотеж пидя ки, бы щяхядя нывыштеку яв щич лязят сяйдяни, йяни мяъбур бе горош бы кой даст нойдя. Дынйо дардон кали вахти яй торсындян, шаири пидяше быня бывито чы дынйоку, “Руж бябе ки, бявиндейон шымянян, Кучым карде, чы дынйоку витим аз”, - нывыштя. Янъях вяйоян бя гий гятедя ки, де вите ко дуз бедяни. Бочи? – Бячяй горя ки, яввяла, бы щяхядя бяпе и кяс бынывышто! Дыминъийян, шаир ын дардон Хыдо гыляй йози формядя ьябул кардя:

Мыныш ве куйя дынйо воши, вавази,
Пярвоня бям бяня ливя, коьязи.
Щандям ыштя тявилися ын йози,
Шякым шеку бя дынйо кой мотим аз!

Шаир Й. Сайад ыштя дыли - гями, дардонян - дыйо щисоб кардя. Ямя дечяй чяши бя дынйо едясийядя, виндедямон ки, ым дынйо сяйку бя по щежо гыляй йоля дарде:

Чы дарди дылядя тяседя дынйо,
Дынйо егнийя чол чандя ныьыле!
Бямедя инсонон дасядя дынйо,
Бямедя, жыбызын, корпя яьыле!

Де зылми жидя яв, де зылми гардя,
Рощятян бедяни и руж, и дяья.
Ын дынйо бямяно бя ляп огардя, -
Щар шякяс-омякяс пекцдя ляья.

Дынйо умуми дардон дылядя шаир “глобал дардон” ъо кардя, етироф кардя ки, дынйо “щяни чы вяъи ьандя бя”, чунки щар гыля подшо чяй сяпе гыляй шымшийя ризыш огятя, ым ризон дынйошон кцз-кцз кардя:

Щяля ки, ъяллодон ве мяйдон щандян,
Ды тарси, ды ларзи жидя ын дынйо.
Рякетон лап ячяй сяйку пемандян,
Ня щытдя, ня мижя кудя ын дынйо.

Шаир инсонон бо оьо бе сядо кардя, вотедя дынйо машкиня руж “чямя кяйе”, ямя щяммяйяво бяпе дастбядаст быдямон, дынйо ныьо быдямон, яй ыштя “чяшися бынямон”. Шаир щарай рост кардя, “ямоне, ямон!” вотедя:

 Быгардо ща дяья яв бя щяши ся,
Ямянян бя дынйо ся быгардямон.

Йадулла де дынйо дардон нвыште ыштя кой бя ся роснедяни. Яв норощятя шаире. Яй пидяше дынйо ым дардон ряьи бя дим бекя, чяй сябябон ошко быкя. Быврядя яв ыштя дими бя инсонон гятедя, дынйо дардон ряьы-ришя чявон дылядя пяйдо кардеш пидя. Шаир нывыштя ки, бяпе инсонон игля ше дярк быкян ки, чямящон щар гыляй бы дынйо ьарзмон щесте. Ягяр щар гыляй инсон ыштя “ьарзыхо бе” бя ся дягыно, ыштя ьарзон вахти-вахтядя огордыно, бявядя дынйоядя ве коон чок бяшен. Яв бя инсонон жыго вотедя:

Чы ьарзи дылядя жидям бы йашдя,
Зындям ки, бомыно чятине, зоре.
Щакяня дылванди дойдям ки, бяштя, -
Ын дынйо ыштянян ьарзя выжоре.

Ым сятрон щандя нодон жыго бя ся дяше бязне ки, гуйа ийо шаир ыштя проблемон щяхядя гяп жяйдя. Щяйьят ися ыме ки, де ым сыханон шаир щяммя инсонон хябядо кардедя. Яв ьарзон “сывыки”, “гони” дештя “сыь-тавзы” кяшеш пидя. Мялум бедя ки, шаири (щар гыля инсони) ян йоля ьарз “бя Вятяни” бя ьарзе. Шаир ыштяни бя Вятяни щар гыля “ангули”, “бячяй сыьи” ьарзыхо зынедя, ыштя ъони бячяй выли, “чяья теьи” ьыбон дойыш пидя. 
Йадулла нязярядя ян йоля дардонядя гыляй чямя няня зывони дарде:

Щежо дардым омя чы дарди сяпе,
Дыйо бя чяшондям чан сорняни ас.
Иня зывонийян рос быкям бяпе,
Чаня ки, ьялямым пеьятя бя дас.

Шаир чок бя ся дяшедя ки, ячяй иня зывон ыштя тарыхи ян гоня деври жийедя, “йаман пярте”, зывонон дылядя “кырте”, йоля мяълисонядя ячяй “выряш ни”, дыли сядя “ныьыля йаряш” щесте, бя бяркядя сыхан карде “яв тарседя”, “сорон чангдя, ясрон чангдя гядя-гядя епарзедя”. Шаири щярай сядо бя осмон рост бедя:

Бывот, кейня, кон номердон
	бяты ляьы пекушоне,
	дамя беядя гыляй кялмя
	тыншон ряря окушоне?

Шаир чок бя ся дяшедя ки, иня зывони гин бе чямя щяммяй гин бе вотейе, “жи ьапязон манде” вотейе:

Ты гин быбош,
	бы дынйоядя дц бябем аз.
	ыми бызын, янъях деты
	бя осмони, зяминиян
	зц бябем аз! 

Чыми бя пешо дынйо ямандя ьарзон омейдян: а) инсони бя дядя-няня бя ьарзон (шаир “ым ьарзи дой горош умрым ярясни”, - вотедя); б) бя чокя дустон бя ьарзон. Бы вырядя яв бевяъя инсононян бо дынйо гыляй йоля дард щисоб кардя, явон шаири “дыли дожнедян”, яй пидяше бяня охи бячявон синя ешу; в) инсони бяштя ыштяни бя ьарзон:

Аз боштя ыштяни чичым кардя ки? –
Бяштя ыштянийян ьарзыхом щяля!

Дынйо дардон ряьы-ришя ошко карде пийя шаир мяъбур мандя ки, инсонон яхлаги, чявон мянявиййоти тящлил быкя. Яв нывыштедя ки, инсонон ве вахти чы Хыдо ройку бешедян, фикшон “давлятядя”, “пулядя” мандедя; “дыздя одям” вязифядя ныштедя, дузя одям кядя мандедя:

Мандяни, Валлащ, щяхи зу,
Щях бывотон кардян бя лу.
Йорья шедя аспися ду,
Рося сыхан щяйся ныштя.

Шаир инсонон хябядо кардя ки, чямя “оряхмон тулядяй”, ря-ди щяммяй бя Хыдо дяргощ шянинимон:

Чокя ямял быкя бино,
Муй ьядярян ныбо гыно.
Ъури быжий, Хыдо тоно,
Ыштя выряй йавя мякя!

Йадулла дынйо мердон гыноко зынедя, бявон таня жяйдя ки, бы норощатя зямонядя щыте бявон данибяме. Яв суте-суте шикат кардя ки, “дынйо бя дасон мандя, чунки дынйо мердон щытян”! Мяйдон дявардя бя номердон, бя “дяьылон” даст, “щялол де щяроми умжян гынийя”, чяшонмон “ку”, гушонмон “кор бя”, дынйо чцне ше зынедянимон:

Ве вахт роси вотемон ни,
Шяр ьандеку витемон ни,
Рыжнедямон, дутемон ни, -
Бяй шедямон ямя жыьо?

Шаир хылоси гыляй рой яьылон де имони тярбийя кардеядя виндя, йолон кали “дяьылятийонку” явони хябядо кардя. Яв бя яьлон нясйят дойдя, вотедя ки, дынйо ян йоля дяьыляти чы йолон “щянякядяй”. Шаир бя яьлон вотедя ки, явон йол бийядя бяпе щич дяьыляти ныкян. Йолон дяьыляти шаир чы дынйо гыляй йоля дард щисоб кардедя:

Ын йоля дяьылон чы дынйо дардин,
Дынйо чявон дасдя ряхе зындяни.
Явон чы нощяхи оваштя пардин,
Явон щич муй ьядяр щяхи зындянин. 

Вязйято беше горош шаир тяклиф кардя ки, ым “дяьыля йолон” - “дынйо пинон” выжне лозиме, явони чы йолон щяняко” тожне лозиме”. Ямя дынйо чявонку тямиз ныкямон, дынйо ийян инсонон рушт якянин.
Шаир Йадулла “шяхси дардон” дынйо дардон и поян, явони ийяндыку ъо карде бедяни. Шаир де йоля поетик устояти дынйо дарди дештя шяхси дардон мугайися кардя:

Ещ, мынян щяни гардям,
Бя дынйо дим огардям.
Гоне чы дынйо дардян,
Лап бяня чымы дардон.

Йадулла ыштя дардон щяхядя нывыштийядя, чоко бявотен, “лявя даве” кардедяни. Ячяй дардонян шаираня дардонин, чявон щар гыляй ыштян фялсяфи мязмунышон щесте:

Дылым гями, дардым гыляй дыйо бе,
Шиня сефян бомы тыршя яйу бе,
Пия киням бо ъо кяси вяйу бе,
Дылятоно сутим, димдя сыряйм аз.

Ымруж 2003-ъи сор мартя манги 3-йе. Аз Й. Сайади щяхядя ын йози бя ся жяйдям. Машки шанго мящяррямя манг дяшедя. 1400 соре ки, ъями Яли шион бы мангядя бо имам Щцсейни ийян бо Кярбяло шящидон щяммяй тязийя огятедян. 
Жыго гыляй ружядя ямя щяммяй боштя чы дынйоку куч кардя незя авлодон матям огятедямон. Жыго гыляй ружядя япиме ки, чямя хося щандякясон дийямя бя ивря Й. Сайади бевахт бя рящмят шя ъывоня быйя – Сайадулла йад быкян, бяйян рящмят бывотон!
Йадулла нывыштяйонядя и поя бя рящмятдигя Сайади аиде. Ячяй бя рящмят ше шаири дардоныш тикян ве кардя, чяй дардон сяпе гылян йоля дард омя. Мангон, сорон дявардедян, ямо шаир ым дарди щежо кяшедя:

Дардым дыйо, ро дягижня гямим аз,
   Хябя мясян, сяйку бя по ьямим аз,
   Боты чан руж думойянды бямим аз,
   Щич зындяним, чокняй бе ки, ку ныбим?

Шаири бы мевзийядя нывыштя шеерон яня тясиршон вейе ки, явони бе чяшя ас щанде бедяни. Бы шееронядя щар кяс ыштя дарди “пяйдо кардя”, Сайади вырядя ыштя незя авлоди виндедя, бояй бямедя, бо Сайади бямедя.
Янъях шаир Йадулла ямяни чы дарди дылятя огятедяни. Яв бямя уму дойдя, ыштя мещри бя Сайади дыгля йодиго – Асифи ийян Севда сяьандя, Сайади ятри чявонку сяйдя:

Жоьо зындям, ижян бомеш бя кя ты,
   Ижян боштя Севда киня ноз бякаш.
   Асифиян пебяьятеш бя вя ты,
   Бяновнеш, бяштя гийяряь рос бякаш.

Хося щандякясон! Жыго фик мякян ки, Й. Сайад янъях чы дынйо дардонку нывыштя. Яв щямян чокя лирик шаире. Иншалла, навомя нывыштяйонядя ямя ячяй лирик шеерон щяхядя бяшмя мялумот бядомон.